(نوێبوونه‌وه‌ و ئاوه‌دانی) هه‌روه‌ك به‌ڵێنیشمان به‌خه‌ڵكدا، كه‌ كابینه‌ی وه‌زیرانی داهاتووشمان هه‌ر كابینه‌ی نوێبوونه‌وه‌ و ئاوه‌دانی ده‌بێت. كه‌واته‌ ئێستا سه‌ركردایه‌تی كوردستانی عیراق، به‌تایبه‌تیش ئێمه‌ خۆمان له‌ یه‌كێتی و له‌ پارتی له‌ ژێر تاقیكردنه‌وه‌ و زه‌ڕه‌بینی چاوی كۆمه‌ڵانی خه‌ڵكی كوردستانداین و جه‌ماوه‌ر هه‌م ته‌ماشای كابینه‌كه‌مان ده‌كات تا بزانێ ئه‌و كه‌سانه‌ی كه‌ ده‌یانهێنینه‌ پێشه‌وه‌، هه‌مان ئه‌و كه‌سانه‌ن كه‌ تائێستا له‌ناو حكومه‌ت و حزب كاریان كردووه‌؟ یان ده‌موچاوێكی تازه‌ له‌ناو كادره‌كان و جه‌ماوه‌ری یه‌كێتی و پارتی ده‌هێنینه‌ پێشه‌وه‌ و ئه‌و به‌رنامه‌یه‌یان پێ جێبه‌جێ ده‌كه‌ین كه‌ له‌كاتی هه‌ڵبژاردنه‌كه‌دا به‌خه‌ڵكمان دابوو. هه‌میش ته‌ماشای هه‌ڵسوكه‌وت و ڕه‌فتارمان ده‌كات له‌ چۆنیه‌تی خزمه‌تكردنی ته‌واوی كۆمه‌ڵانی خه‌ڵكی كوردستاندا و به‌ وردی به‌دواداچوونی ئه‌وه‌ ده‌كات، كه‌ ئاخۆ ئه‌و كابینه‌ تازه‌یه‌، ئه‌ندامه‌كانی‌، وه‌زیره‌كانی‌، خزم و كه‌سوكار و براده‌ری لێپرسراوه‌كان له‌ خۆده‌گرێ، یا پێوه‌رێكی تازه‌ به‌كارهاتووه‌ له‌ده‌سنیشانكردنی ته‌واوی وه‌زیره‌كانیدا.
